**PFAS-kursus – Indholdsbeskrivelse**

PFAS er et helt ny fagområde - kemisk sammensætning og opførsel adskiller sig fra andet, vi kender.

Kurset om PFAS er på et højt fagligt niveau, målrettet kommuner og deres behov, særligt inden for jord- og grundvandsforurening. Der er input om spildevand, vandløb mm og fokus på samspillet med andre aktører og myndigheder (regionen, miljøstyrelsen, fødevarestyrelsen mm). Der vil være fokus på både det faglige (overblik, undersøgelser og afværgemuligheder) samt det juridiske (påbud mm, både efter Jordforureningsloven og Miljøbeskyttelsesloven). Der inddrages også praktisk erfaring med konkrete PFAS-sager i både Danmark og udlandet. Der vil være oplæg, gruppearbejde og fælles diskussioner samt ekskursion.

Punkter, vi vil komme omkring:

* **Introduktion til PFAS** - Hvorfor er PFAS anvendt i så mange produkter? Historisk udvikling herunder regulering af POP-stoffer og nye stoffer, inddeling i grupper efter kemisk sammensætning, inkl. forkortelser
* **Anvendelse af PFAS** - Oversigt over brancher og anvendelser af PFAS samt kendskab til VMR’s datablade og fakta-ark, aktiviteter, hvor der kan forekomme spild (hotspots)
* **Fysiske og kemiske egenskaber** – Spredning i jord og vand, toksicitet og bioakkumulation samt grænseværdier
* **Prøvetagning og måling** - Metoder prøvetagning af jord, grundvand, overfladevand, sediment, skum og biota (græs, fisk), gode råd om emballage /mulighed for krydskontaminering
* **Hvor finder vi PFAS** - Hvad har vi fundet i jord, grundvand og vandmiljøet i DK, og hvad er erfaringerne fra udlandet? Diffus belastning, koncentrationsniveauer. PFAS Forensics – ”fingerprint”
* **Afværgeteknologi** – fokus på påbud, Rensningsteknologier, afværgepumpning, afgravning, jordbehandling/deponering, stabilisering, termisk In-Situ.
* **Juridiske udfordringer** – Påbudsmuligheder mm. Der sættes fokus på gråzonerne og vanskelighederne ved at anvende reglerne i PFAS-sager, Hvordan anvendes skæringsdatoerne i praksis ved PFAS-forurening, hvem er egentlig forurener? Hvornår skal en forurening håndteres som stedfunden forurening henholdsvis en del af den løbende drift? Derudover vil vi komme omkring grænsefladerne mellem jordforurening, spildevand og vandløb samt sætte fokus på kommunens ret og pligt til at anvise jord, som er affald (de kommende regler iht. klimaplanen fra 2020), herunder betydningen af tilstedeværelse af PFAS i forhold til affaldsdefinitionen.
* **Hvordan gribes en sag an** – Samspil mellem naturvidenskab, jura og politik
* **Kommunikation** – internt og eksternt
* **Cases** - Gennemgang af forskellige cases, især i Danmark
* **Korsør Brandskole** – indretning og drift samt rundvisning